paragraph_text: Za vrijeme vladavine svoga brata, bio je zapovjednik astečkih vojnih snaga, ali se nikada nije osobito iskazao na toj dužnosti. Nakon bratove smrti, vijeće ga je izabralo za novoga vladara. Prema tradiciji, morao je povesti vojsku u tkz. krunidbeni rat, odnosno morao je napasti neko susjedno kraljevstvo kako bi pribavio zarobljenike potrebne za žrtveni ceremonijal tijekom krunidbe za novog vladara. Taj prvi sukob koji je poduzimao svaki novi vladar, trebao je poslužiti da se vidi vojno umijeće i sposobnost novoga vladara te da se na taj način uvidi smjer njegove vladavine. Tizoc je odlučio povesti vojnu kampanju protiv gradova Metztitlan i Itxmiquilpan na sjeveroistočnoj strani središnje meksičke doline. Kampanja se pokazala neuspješnom i to je bio samo prvi od niza poraza kojeg je doživjelo Astečko Carstvo pod njegovom vlašću.